KOMISIJOS REGLAMENTAS (EB) Nr. 247/2007
2007 m. kovo 8 d.
iš dalies keičiantis Tarybos reglamento (EB) Nr. 318/2006 III priedą 2007-2008 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 10 straipsnio 1 dalį,
kadangi:
(1)
Tarybos reglamento (EB) Nr. 318/2006 III priede yra nustatytos valstybių ir regionų cukraus, izogliukozės arba inulino sirupo gamybos kvotos. Minėtos 2007-2008 prekybos metų kvotos turi būti pakoreguotos ne vėliau nei iki 2007 m. vasario mėn. pabaigos.
(2)
Koregavimai atliekami, taikant Reglamento (EB) Nr. 318/2006 8 ir 9 straipsnius, kuriuose numatytos papildomos cukraus ir papildomos bei pridėtinės izogliukozės kvotos. Atliekant koregavimus reikia atsižvelgti į valstybių narių pranešimus, numatytus 2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (2), 12 straipsnyje. Šie pranešimai Komisijai buvo pateikti iki 2007 m. sausio 31 d. ir yra susiję su papildomomis bei pridėtinėmis prieš parengiant pranešimą jau paskirtomis kvotomis.
(3)
Įmonės papildomų cukraus kvotų gali prašyti iki 2007 m. rugsėjo 30 d. Pridėtinės izogliukozės kvotos paskiriamos valstybių narių nustatytomis sąlygomis. Į papildomas ir pridėtines kvotas, kurios bus paskirtos 2007-2008 prekybos metams, bet kurios neįtrauktos į iki 2007 m. sausio 31 d. pateiktus pranešimus, bus atsižvelgta kito kvotų, nustatytų Reglamento (EB) Nr. 318/2006 III priede, koregavimo metu, iki 2008 m. vasario mėn. pabaigos.
(4)
Reglamento (EB) Nr. 318/2006 III priede nustatytų kvotų koregavimas atliekamas taip pat taikant 2006 m. vasario 20 d. Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą ir iš dalies keičiančio Reglamentą (EB) Nr. 1290/2005 dėl bendrosios žemės ūkio politikos finansavimo (3) 3 straipsnį, kuriame nustatoma pagalba kvotų atsisakančioms įmonėms restruktūrizuoti. Todėl reikia atsižvelgti į kvotų atsisakymus 2007-2008 prekybos metais pagal restruktūrizavimo schemą.
(5)
Todėl Reglamento (EB) Nr. 318/2006 III priedas turėtų būti atitinkamai iš dalies pakeistas.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 318/2006 III priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 8 d.